Ġoġo' Rummiena Ġoġo' Rummiena inħoloq mill-kittieb prolifiku Albert M. Cassola. Cassola esperimenta b'diversi forom letterarji inkluż id-dramm, ir-rumanz, il-poeżija u l-kanzunetta. Ċerti kanzunetti miktuba minnu għadhom jindaqqu sal-lum. Kiteb ukoll l-oratorju dwar San Girgor il-Kbir. Cassola kien għamel karriera fis-settur edukattiv. Fl-istorja tal-ktieb Malti kien hemm tliet edizzjonijiet tal-ktieb Ġoġo' Rummiena. L-oriġinali ħareġ fl-1954. Ħarġet edizzjoni oħra fl-1972 u iktar lejna fl-1991. PIN ħarġu t-tielet edizzjoni. Interessanti nżidu li l-istess dar tal-kotba kienet ħarġet ukoll Shakespeare għat-Tfal, adattati minn V.M. Pellegrini u Pinokkju. Id-dati msemmijin hawn fuq huma indikattivi u juruna li Ġoġo' Rummiena huwa l-ewwel karattru letterarju Malti għat-tfal Maltin. Interessanti li Cassola kien iddedika l-ktieb tiegħu lit-tfal ta' Malta u Għawdex. Qabel Cassola kien hemm il-Ġabra ta' Ward miġbura minn E.B. Vella li kienet intenzjonata bħala test għall-iskola u li kienet antoloġija ta' diversi xejriet u awturi u mhux storja waħda. Cassola jibda l-ġrajja tiegħu billi jgħid li kien hemm siġra tar-rummien f'nofs ġnien kbir li kien jinsab fil-gżira ċkejkna ta' Maleth – ir-riferenza hi ċara u l-awtur kien qed jirreferi għal Malta. Li jiġri li r-riħ iqaċċat rummiena mis-siġra u minnha joħroġ tfajjel, Ġoġo', li l-awtur jiddeskrivih bħala tifel ħelu u fuq tiegħu. U min hemm jibdew l-avventuri diversi. Charles Briffa jxebbah waqtiet mill-istorja ta' Cassola ma' Thumbelina, Pinokkju, Alice fil-Pajjiż tal-Għeġubiet u ħrejjef folkloristiċi magħrufa lokalment. Fl-2014, erbgħin sena wara mewtu, iben Albert, il-Professur Arnold Cassola għadda l-manuskritti ta' missieru lill-Biblijoteka tal-Università.